정조 17년
癸丑五月二十七日辰時上御熙政堂備局稟事堂上湖西暗行御史入侍時左承旨李書九右承旨洪義榮右副承旨李益運假注書鄭文始記注官金良倜記事官洪樂游左參贊鄭昌順右參贊鄭民始兵曹判書金文淳守禦使李文源戶曹判書沈頣之工曹判書李𡊠行副司直李漢豐趙心泰副司直尹行任御史李肇源以次進伏訖上曰吏曹堂上入侍賤臣承命出傳與吏曹參判徐鼎修參議李冕膺偕入進伏上曰今日筵席紛擾未暇詳問司僕提調守禦使進前先達牧場便否之大體可也昌順曰守使所奏有難遽行之意已於草記仰達而守使未知本寺許多難便只以外面有此放牧之言場內田畓事當還奪陳廢而良田沃土幾至屢月耕之多毋論宮房折受與私田今旣傳子傳孫彼賣此買則勢難白地還陳如欲給價則所費夥多此爲難處而設令放牧孶長畢境取來服乘當在本寺而近見外邑分養馬亦多體大健實者歸之邊馬不過數月多至病斃此則無他邊馬爲一百二十匹而看養巨達不滿數十又應雜役無暇養馬若當卜馱使役則皆令貢人奴子使之驅策終至病斃故臣與判官相議定立牧子爲計而一年朔下當爲四千餘兩二千兩自本寺似有變通之道其餘不足之數各牧場牧子之免役閑遊者多收其除番錢每名一兩則足當其數在牧子輩亦不過每年一疋之役而外牧事情姑未詳知故不敢遽然仰達矣文源曰誠如重臣所奏臣旣未經本寺提調郞官故頃有仰奏者矣今聞重臣所達誠多難便之事矣上曰後日大臣入侍詳議更稟可也上曰御史進前予則意謂旬後齋前卽當入來矣今見書啓牲邑外遍往列邑何故也肇源曰封書中有詳察賑政周行之敎而栍邑俱非賑邑故欲察賑政有此不審之失矣上曰然則他御史亦然乎肇源曰他御史事未及聞之而逢見尹魯東則以爲六月念間可以復命云似是如臣遍行故耳肇源曰臣於歸路到新昌界微聞有人覘臣行色趲程追躡云故心甚驚疑歷入再從兄弘源溫陽任所欲觀動靜少頃洪州鎭營草料五張一時竝到健校悍卒十名隨後卽至臣之再從兄招問來由則願屛左右密言該營將昨見御史祕關以爲結城出道御史係是假御史使之卽速捉來故罔夜躡後俄見入來此中勢將結縛以去云云臣再從兄謂以是吾近族非假御史速令退去則鎭校窺視房中將有突入之意頭勢危怕事變難測遂卽地出道拿下盤問則以爲營將謂有御史祕關發送渠輩曰結城出道御史乃是假稱馬牌的是僞造速卽捉來故果爲追蹤至此云臣竝皆枷囚該營將發關使之進來翌日午後忽見牙山吏校三十餘人來到本郡謂以御史出道該縣發送渠輩執促溫陽出道假御史以來云云臣尤不勝駭愕莫測端倪自念牙山出道者眞假難分或者奸民作此擧措而恐其蹤跡之綻露故散吏校乘虛脫走亦不無其慮周思處變之道莫如窮見而辨覈故臣卽具威儀疾馳前往彼御史亦具儀前來路中立馬照燭相見則果是同時奉命者矣臣責其處事之太輕率則以爲認以獨任一路之按廉錯疑出道者之爲假果爲此擧云云旣已面看破疑故各自回馬而歸矣營將來待故且詰且責則謂以篤信祕關之爲眞遂有校卒之發送而恇怯失措語多粧撰臣於其時若逢路次則衆寡旣殊難以力敵符驗雖存末由取信必不免無限危辱至今追思不覺魄𢥠王靈攸曁雖免辱命而該營將之只憑一張之關文不問虛實不採眞假遽發校卒作此前所未有之擧者萬萬駭妄此而置之則日後之弊實有難言之慮洪州營將李顯宅不可不嚴勘故敢此仰達矣上曰設有眞箇假御史有出沒之擧明知其十分無疑然後始可下手況繡衣之行事體何如則信聽不當信之文跡犯此無於前之罪科者豈不萬萬駭然乎爾則三處出道之眞御史也御史尹魯東則以未出道之蹤跡輕發祕關駭妄甚矣爾之能免古御史李性孝之困境者可謂不辱命以營將言之祕關自祕關審愼自審愼烏可免重罪乎該營將李顯宅爲先削職卽令該府拿來嚴問取招捧草供以聞爾雖只請營將之罪而牙山倅之助給數十吏校略不致愼者與營將一而二然與該倅之直送稍異該縣監尹光心亦爲拿問處之可也出擧條肇源曰營將初欲棍治而未果矣上曰旣非軍務御史則堂上官何可棍治此則似不識事體而然矣上曰書啓外民事農形果何如耶肇源曰若保之聖念每勤朝家之申飭至嚴故營邑殫誠以賑且麥農旣登民情大勝今則無飢黃之色矣今番雨澤適中移秧幾盡農民之言皆云無前之豐徵臣所目見亦如其言矣上曰人才亦爲訪問否肇源曰瑞山有金漢九經學之稱此則臣爲莊蹤旣不躬探只聞傳說故不敢論列於書啓矣肇源曰平薪士人李喆休三年居廬仍居墓下平日多有篤行人頗傳道而臣旣未見其人則所聞有欠十分眞的不敢登聞今承下詢敢此仰達矣上曰旣聞之令道臣採訪實蹟狀聞可也出擧條上曰全羅水使入侍良倜承命出傳與全羅左水使曺命楫偕入進伏上曰進前命楫奏職姓名訖上曰此是水原衛將乎民始曰然矣上曰水營松政第一件事爾其下去善爲之仍命義榮宣諭訖先退肇源曰臣以具純逢賊之無實有所論列於別單而具純之家前臨大街村落甚盛初非火賊可入之地旣曰逢賊則四隣當知奴僕難欺名以火賊豈有一村晏然無一人覺得者乎卽此一事初不近理金命新與純隣居嘗斥其居憂之時不參朝哺之饋奠避寓之來不許其兄之容接等事則純因此含憾必欲謀陷於是乎粧成逢賊之樣至做知世郞凶悖之說傳播遠邇駭惑聽聞虛將短小之櫃子謂以藏錢見失謬指奴背之疾瘢稱以禦賊中鎗遂以此構成命新之罪案致有營獄之冤死兵使則病憒昏謬初不詳査委諸賤裨任其手勢所謂賤裨卽純之家客故一從純囑惟意鍛鍊命新旣死其妻又殉自有此事以來一道無不切齒行路擧皆反目群情所在公議可見不可不嚴覈得情如法勘斷故敢此仰達矣上曰有司堂上先陳所見可也民始文淳頣之行任曰具純之逢賊虛實自金吾査實姑未結末而今聞御史所奏則此事於渠乃是薄物細故論斷以不孝二字之罪已不可一日自容於覆載之間而至於知世郞三字絶悖之說渠旣做出云萬萬驚痛毛骨俱竦此言旣登於繡啓則不可一刻容貸具純卽令王府設鞠嚴問爲宜雖以繡衣言之旣未捉得眞贓而直加人以二字之目已是率爾三字旣聞之後關係何如則所當卽地出道狀請按覈而今乃只以傳聞之說附諸書啓之末極爲寒心爲先罷職何如上曰諸備堂各陳所見可也昌順曰具純事臣於日前取見其文案猶在疑信今聞繡衣書啓措語及筵奏之辭道伯之査啓如彼暗行之繡啓如此可知其眞跡無疑其中知世郞三字非有人心者所可萌心而發口者御史旣聞此言則亦當按査而旣以書啓登聞則在朝家嚴覈之道雖設鞠嚴問得實取服在所不已矣文源曰具純誣陷金哥於渠猶屬細故知世郞三字萬萬絶悖不勝驚心設鞠嚴問期於得情斷不可已矣𡊠曰具純三字引用萬萬驚駭設鞠嚴覈斷不可已矣有防曰繡啓中具純之知世郞凶悖之說誠不勝心寒設鞠嚴覈不容少緩矣心泰曰具純所犯之繡啓中論列若此究厥情節萬萬凶獰設鞠之請臣亦與諸臣同矣漢豐曰具純所犯繡啓所論如此誠萬萬兇獰設鞠嚴問恐不可已矣上曰見其別單渠之家行一句語渠亦有人心寧有是乎聞來不覺駭愕御史旣聞之則何不出道覈實乃以過去說話如是插入於轉語間乎雖因年少未經事之致豈不念爲人爲鬼之關係乎御史事誠非矣不須更提至於知世郞云云尤豈可泛聞而來泛說於別單乎御史罷職事依爲之以具純言之可謂於渠無不有到今兵使之就拿別無關係以繡啓中今番白做逢賊一款許多論列者及所謂知世郞云云之說渠果做出與否當盤覈於渠而鞠則過矣令該府嚴囚卽爲開坐反覆究問期於得情若或有其實而不卽輸款加刑取服斷不可已以此添問目取招事分付可也出擧條上曰二字之目實係風化渠亦人耳寧有是理而何可以傳聞如是輕達於書啓乎當初予亦惜其武技而用之武技則近來武弁中所罕有矣爲人本多不美罪犯又如此還爲之難處矣命書傳敎曰判義禁來待諸堂中呈告人與不爲入侍人許遞前望單子入之待下批牌招先參坐後謝恩御史姑勿捧傳旨使之往至禁府以其別單中所錄逐條面傳於禁堂以爲査推之地其中二字一句語不必措辭盤問渠亦人耳爲人子問此而豈敢對供於本事究覈乎令禁府知悉又命書傳敎曰政官牌招開政命書榻敎曰新除授承旨洪仁浩敍用又命書榻敎曰王大妃殿進御加減六和湯自今日一貼式限五貼煎入命書傳敎曰亞銓之旣參其政退復疏陳似出生疎所致而僚堂之言旣如許其在禮使之方不可一味督迫吏曹判書李秉鼎許遞長銓之事專由對揚此豈有異論設欲可否未免後時參判丁範祖遞差又命書傳敎曰吏曹參判前望單子入之待下批牌招繡啓卽爲登筵回啓仍令先入侍後謝恩鼎修曰此湖西暗行御史李肇源書啓也靑山縣監任靖周以殖錢營屯約己補賑誠意所到吏民交孚愷悌之政爲一路最爲言燕岐縣監黃運祚以誠心勤賑捐廩修廨甚爲可尙爲言而已上兩邑守令前因道臣畢賑後論啓已蒙賞典今姑置之其餘瑞山郡守鄭時采平澤縣監成鼎柱保寧縣監吳正根溫陽郡守李弘源稷山縣監金在明定山縣監鄭亮采藍浦縣監曺允遂沔川郡守朴始榮洪州牧使鄭東愈禮山縣監柳烇全義縣監金思羲文義縣監洪大顯懷仁縣監卞緯鎭牙山縣監尹光心沃川郡守金宗範連山縣監申在維天安郡守李舒永成歡前察訪李梃龍利仁察訪李五鎭金井察訪姜文岳振威縣令曺允植水原判官金魯成果川縣監李祉源等繡啓臚列旣無優異之績又無顯著之疵竝姑置之何如上曰依爲之出擧條鼎修曰結城縣監朴尙春以糶糴則濫縮太懸量卜則陞降委下島松之作板刑具之違則論其罪負不可不照法嚴繩爲言新昌縣監鄭文在以自初至終賑饋不及於諸邑而設粥則稀淡如水給糧則升合太少爲言扶餘縣監朴齊家以抄飢不精處事太輕營賑則人謂還穀之那移督稅則擧怨囚禁之太久以至私債之徵督童民之決棍專由引滿俱在難恕爲言德山縣監金直休以需米作錢散給富民雖云勸分殆同勒奪春還之絶巡捧稅之濫觴俱係難恕爲言公州判官李種徽以捧糴分還一不親監倉儲庫積委其出入大同米之立本歸私官復戶之預賣肥己其他昏憒鄙瑣有難盡擧爲言已上五邑守令之所犯俱係不法合施重勘竝先罷後拿何如上曰依爲之出擧條鼎修曰海美縣監申啓文以束下漸致懈弛治盜間或失當爲言不可置而不論令該府拿問處之何如上曰依爲之出擧條鼎修曰庇仁縣監任長源以賣鄕補賑聞來可駭爲言近以外邑之賣鄕一事飭敎何如則乃敢無難犯科至登繡啓不可以賑資補用有所參恕罷黜何如上敎肇源曰出道査問乎肇源曰不爲出道矣上曰聞於御史旣不出道又不査問云然則道路之傳不可盡信若或眞有是事則不可以同浴而獨露有所寬恕先令該府拿問處之可也出擧條鼎修曰鴻山縣監金思䄷以乞丐則繼給衣食還民則給錢療飢爲言恩津縣監尹行進以饋賑之際盂飯肉饌以豐爲主畢賑之後擊牛烹狗大宴民人爲言兩邑守令之殫誠賙賑雖似可尙而旣涉要譽亦關後弊不可以繡啓之褒奬有所容恕竝推考警勵何如上敎文源曰此事卿則以爲如何文源曰臣在前待罪賑邑時亦以飯羹食之而三四器肉饌等事皆出於要譽亦違定式之本意矣民始曰大違法意不可無罪矣上曰依爲之遵式賙恤何患不濟而別創無於前之擧以眩飢氓之觀瞻民雖至愚亦必至神則豈不知這擧之不出於眞箇誠心乎旣聞之後不可仍置姑先從重推考俾責務實之效可也出擧條鼎修曰石城縣監金復光捧糴欠精房嬖招譏爲言兩條論列俱係難恕罷黜何如上曰御史更爲詳陳可也肇源曰金復光以篤老親病之故或有妨於臨民而其誠則果孜孜至若房嬖卽人有譏笑之謂無大段害政之事臣只以聞見論列而已矣上曰聞御史言所謂房嬖之招譏非招謗之謂而渠則小心畏法聞有九十老親云爲先重推更令道臣詳探實績狀聞事分付可也出擧條文淳曰卽見忠淸道暗行御史李肇源書啓則以爲水使李潤謙以最少之飢口得優助之賑資賙飢之政固無可疵而大抵莅閫以來無一善狀災荒孔甚而撫恤莫及於水卒賑政方張而妓樂前導於街路已非古人鶯花任送之意泛海之遊鹽商混捉而推水幾死宴客之需原犢勒椎而論價不明鹽盆新設專爲利己之計風松發賣厚招染指之謗島女勒屬而其夫呼冤衙奴索酒而市民受困論其罪犯照法重勘斷不可已爲辭矣其中張樂街路之事御史旣以越境仰陳筵席帥臣之毋敢越境法意何如則有此犯科極爲妄率爲先從重推考外此諸條繡衣論別極其狼藉且況風松發賣旣云染指則所當仰請重勘而初無文書之見捉亦未出道而按査則徒憑傳聞有難徑斷分付本道道臣各別詳査狀聞後稟處何如上曰依爲之身爲帥臣越境一事不可不査處而風落松發賣事辭朝時申飭至嚴渠非濫滑之人傳聞似過矣發賣之歇價事歇價也故人皆願買則此不必爲罪設盆煮鹽旣有廟堂知委尤非渠所犯似此諸條勿問可也出擧條民始等曰卽見忠淸道暗行御史李肇源別單則以爲賑政則道伯邑倅對揚德意悉心殫力今幸麥事告登民憂快紓誠爲萬幸而第今所憂在於倉儲之錯亂穀簿之徒擁虛簿反閱水營等三處各倉則時留多不過千餘石小或爲百餘石蓋有未捧亦皆加分三處如此他邑可知賤見則道臣始事在己宜使結末待秋未捧之穀亟歸儲積已紊之簿復就齊整係是大政敢此仰陳云矣未捧加分俱已狀聞則此非道臣之擅許而纔經賑政儲積之罄匱穀簿之紊亂槪可推知御史之請使此道臣結末有似請仍此則事體未安而穀物之待秋準捧釐正乃是不可已之事以此嚴飭道臣何如上曰依爲之今旣仍任宜責贖愆待秋釐正後形止使之狀聞此乃爲來後民食之意爲道伯者豈敢放忽乎自本司措辭嚴飭可也出擧條民始等曰其一三稅之已捧者爲五分之四而其餘一分則實爲難捧之最民情願以待秋畢納從所見仰陳云矣昨年穡事兩南爲尤甚畿湖稍勝則兩南三稅今旣畢納而畿湖之至今遲滯已極駭然惟正之供決不可輕議而且今夏節過半民間決無未收之理必是戶首輩都收拒納而然有不可許施置之何如上曰依爲之出擧條民始等曰其一海美船艙水未停滀若非潮漲之時則運船無路春秋掘浦民弊滋甚洪州高北面有一條大路若爲橫截兩界者以路上屬之洪州路下割與本縣實爲兩便之道云矣船艙掘浦之弊沿海閫邑擧多如此不獨海美爲然且高北面前旣劃給該縣而旋因洪州民人之呼訴還付本邑則到今復議劃給徒涉煩屑置之何如上曰依爲之出擧條民始等曰其一海美縣與洪州牧壤地相接兩鎭校卒左右出沒民受其苦海美縣監所兼營將之任從今革罷恐合事宜云矣當初鎭營之旣設洪州又設海美在前制置必有意義且況五營之制不可闕一則移設他邑容或可也直請革罷太涉生疎雖欲移設係是官制待大臣登筵更爲稟處何如上曰依爲之鎭管邑名之移此屬彼容或附陳意見焉敢以革罷爲請乎輕率甚矣當該御史從重推考可也出擧條民始等曰其一平薪牧馬虛錄至於四百餘匹之多而上司則按例責殖牧場民人㰸錢充錄擧懷離避之心屬之該司從長變通爲宜云矣各處牧場似此弊端所在皆然而繡啓旣已登聞民弊不可不念令該寺從長變通何如上曰依爲之劃卽決給後使之草記事分付該寺可也出擧條命書傳敎曰吏曹判書前望單子入之亞三銓先爲開政守令有闕之代各別擇差益運曰繡衣之栍邑與沿路外不得擅行自是常典而今此忠淸道暗行御史李肇源非栍邑非沿路而迂路作行有關後弊事甚未安推考何如上曰栍邑只是三處意謂今月旬前復命矣遍踏道內不可但以越境言封書中周行云云卽指栍邑沿邑也賑政云云亦謂所過處公私賑也雖曰生疎所致偏信備局印本事目有此做錯推考輕矣然諸繡衣同然可知待其齊到當處分矣出擧條有防曰陵園墓祭享所用各項器皿每於道臣春秋奉審時執頉狀聞而自戶曹籌摘修改矣及其修改之後不善典守旋又入頉事體所在誠萬萬未安此後則戶曹修改者依法式定年限使之另加典守如或有年限內執頉之弊當該陵園墓官別爲論勘之意出擧條申飭何如上曰依爲之出擧條𡊠曰御藥封進何等嚴重而春等羅蔘極爲品劣退却之數尙此夥然今方另飭改備以納而事體所在誠極駭然不可無警飭之道當該道臣罷職審藥令攸司科治何如上曰依爲之出擧條心泰曰北漢城役三軍門一從分授地界今年內盡爲修築事兵曹判書金文淳筵稟蒙允矣其在重保障之道固當擧行之不暇而値此潦雨之節城堞修築之役恐不可完固且所入石灰亦有節晩難備之慮則勢將待秋經紀而山高早寒凡係工役八月以後不得如意爲之云限今年拮据措備以爲自明春始役完築之地何如上曰依爲之出擧條仍命退諸臣以次退出